Legal Document

Category: 4

Text:
1. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 267 της 17/27 Μαρτ. 1981 (ΦΕΚ Α΄ 74) Περί του Ν.Π.Δ.Δ. «Στέγη Υγειονομικών». Έχοντες υπ’ όψει: 1.Τας διατάξεις: α)Του άρθρ. 16 του Νομ. 3796/1957 «περί διαβαθμίσεως και εντάξεως προσωπικού κατέχοντος προσωρινάς θέσεις του άρθρ. 5 του από 3.4.1954 Β.Δ/τος «περί εφαρμογής του άρθρ. 1 του Ν.Δ. 2500/1953 επί του προσωπικού των Υπηρεσιών του Υπουργείου Κοιν. Προνοίας «και τακτοποιήσεως ετέρων τινών κατηγοριών προσωπικού και άλλων τινών διατάξεων. β)Του άρθρ. 3 του Ν.Δ. 162/1973 «περί μέτρων προστασίας υπερηλίκων και χρονίως πασχόντων ατόμων (Φ.Ε.Κ. 227). 2.Τα από 24.5.1978, 12.10.1979 και 17.4.1980 πρακτικά των υπ’ αριθ. 228, 257 και 269 συνεδράσεων του Διοικητικού Συμβουλίου της «Στέγης Υγειονομικών». 3.Την υπ’ αριθμ. 1195/1980 γνωμοδότησιν του Συμβουλίου Επικρατείας, προτάσει του Υπουργού Κοινωνικών Υπηρεσιών, αποφασίζομεν: Εποπτεία–Έδρα Άρθρ.1.–Το, υπό του άρθρ. 16 του Νομ. 3796/1957, συσταθέν Ν.Π.Δ.Δ. υπό την επωνυμίαν «Στέγη Υγειονομικών» εδρεύει εν Αθήναις και τελεί υπό την εποπτείαν και τον έλεγχον του Υπουργείου Κοινωνικών Υπηρεσιών. Σκοπός Άρθρ.2.–Σκοπός του Ιδρύματος είναι η περίθαλψις εις κεχωρισμένας πτέρυγας 25 αυτοεξυπηρετουμένων υπερηλίκων και 60 χρονίως πασχόντων ατόμων των κάτωθι κατηγοριών: α)Υπερηλίκων ή ανικάνων προς εργασίαν Υγειονομικών (ιατρών, φαρμακοποιών, οδοντιάτρων και κτηνιάτρων) μετά ή άνευ των συζύγων των, προτιμωμένων των στερουμένων οικογενειακής τοιαύτης. β)χηρών των Υγειονομικών. γ)προστατευομένων υπό των Υγειονομικών αδελφών αυτών, ανεξαρτήτως του εάν αύται λαμβάνουν ή μη σύνταξη παρά του Τ.Σ.Α.Υ. Παρεχομένη περίθαλψις Άρθρ.3.–Ως περίθαλψις νοείται η παροχή εις τα προστατευόμενα άτομα υγιεινής στέγης και διατροφής, φυσικοθεραπείας και η μέριμνα δια νοσοκομειακήν περίθαλψιν οσάκις τούτο απαιτείται. Ωσαύτως η παροχή ψυχολογικής βοηθείας δια εργασιοθεραπείας, κοινωνικής εργασίας, ψυχαγωγίας. Διοίκησις Άρθρ.4.–Το Νομικόν Πρόσωπον διοικείται υπό Διοικητικού Συμβουλίου κατά τα εν άρθρ. 4 (παρ. 1–4) του Ν.Δ. 162/73 «περί μέτρων προστασίας υπερηλίκων και χρονίως πασχόντων ατόμων» οριζόμενα. Εσωτερικός Κανονισμός Άρθρ.5.–Ο Εσωτερικός Κανονισμός, καταρτίζεται κατά τας διατάξεις του Ν.Δ. 162/1973 «περί μέτρων προστασίας υπερηλίκων και χρονίως πασχόντων ατόμων», ως ούτος εκάστοτε ισχύει.